CELEX: 32021R1713
Language: el
Date: 2021-09-24 00:00:00
Title: Εκτελεστικός κανονισμός (ΕΕ) 2021/1713 της Επιτροπής της 24ης Σεπτεμβρίου 2021 για την παράταση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία)

27.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 342/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1713 ΤΗΣ ΕΠΙΤΡΟΠΗΣ
         της 24ης Σεπτεμβρίου 2021
         για την παράταση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 13 παράγραφος 5,
         Εκτιμώντας τα ακόλουθα:
         
                     (1)
                  
                  
                     Στις 6 Μαΐου 2014, η Επιτροπή εξέδωσε τον εκτελεστικό κανονισμό (ΕΕ) 464/2014 (2), στο πλαίσιο του οποίου θεσπίστηκε για πρώτη φορά παρέκκλιση από το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006 έως τις 8 Μαΐου 2017 όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία). Η ανανέωση της εν λόγω παρέκκλισης εγκρίθηκε με τον εκτελεστικό κανονισμό (ΕΕ) 2018/922 της Επιτροπής (3), ο οποίος έληξε στις 2 Ιουλίου 2021.
                  
               
                     (2)
                  
                  
                     Στις 11 Μαρτίου 2021, η Επιτροπή έλαβε από την Ισπανία αίτημα για παράταση της εν λόγω παρέκκλισης όσον αφορά τη χρήση συρόμενων από σκάφος γρίπων που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) εντός των χωρικών της υδάτων στην περιοχή της Καταλονίας.
                  
               
                     (3)
                  
                  
                     Η Ισπανία παρείχε επικαιροποιημένες επιστημονικές και τεχνικές αιτιολογήσεις σχετικά με την εν λόγω παρέκκλιση.
                  
               
                     (4)
                  
                  
                     Η Ισπανία ενέκρινε το σχέδιο διαχείρισης (4) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006 (στο εξής: ισπανικό σχέδιο διαχείρισης) στις 22 Ιουλίου 2021.
                  
               
                     (5)
                  
                  
                     Το αίτημα καλύπτει σκάφη νηολογημένα στη θαλάσσια απογραφή για τη διαχείριση της οποίας αρμόδια είναι η Αυτόνομη Κοινότητα της Καταλονίας, που διαθέτουν ιστορικό αλιείας στο εν λόγω είδος για πάνω από 5 έτη και δραστηριοποιούνται στο πλαίσιο του ισπανικού σχεδίου διαχείρισης.
                  
               
                     (6)
                  
                  
                     Το αίτημα περιλαμβάνει 26 σκάφη, συνολικού μήκους μικρότερου των 10 m και ισχύος κινητήρα κάτω των 75 kW, και το σχέδιο διαχείρισης εγγυάται ότι δεν θα υπάρξει μελλοντική αύξηση της αλιευτικής προσπάθειας, δεδομένου ότι οι άδειες αλιείας εκδίδονται μόνο για τα συγκεκριμένα 26 σκάφη.
                  
               
                     (7)
                  
                  
                     Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με το άρθρο 13 παράγραφος 9 του κανονισμού (ΕΚ) αριθ. 1967/2006.
                  
               
                     (8)
                  
                  
                     Η επιστημονική, τεχνική και οικονομική επιτροπή αλιείας (ΕΤΟΕΑ) αξιολόγησε την παράταση της παρέκκλισης που υπέβαλαν οι ισπανικές αρχές και το συναφές ισπανικό σχέδιο διαχείρισης κατά την ολομέλειά της μεταξύ 22 και 26 Μαρτίου 2021 (5).
                  
               
                     (9)
                  
                  
                     Η ΕΤΟΕΑ επισήμανε ότι το ισπανικό σχέδιο διαχείρισης περιέχει κατάλληλα στοιχεία για την παρακολούθηση και τη διαχείριση των σχετικών δραστηριοτήτων και ότι πληρούνται οι προϋποθέσεις για τη χορήγηση της παρέκκλισης.
                  
               
                     (10)
                  
                  
                     Η παρέκκλιση που ζητούν οι ισπανικές αρχές συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
                  
               
                     (11)
                  
                  
                     Η παρέκκλιση που ζητούν οι ισπανικές αρχές αφορά περιορισμένο αριθμό σκαφών και υπάρχουν ειδικοί γεωγραφικοί περιορισμοί, δεδομένων τόσο του περιορισμένου εύρους της υφαλοκρηπίδας όσο και της γεωγραφικής κατανομής των στοχευόμενων ειδών, οι οποίοι θέτουν όρια στα αλιευτικά πεδία.
                  
               
                     (12)
                  
                  
                     Ο εν λόγω τύπος αλιείας δεν μπορεί να πραγματοποιηθεί με άλλα αλιευτικά εργαλεία, δεδομένου ότι μόνον οι συρόμενοι από σκάφη γρίποι έχουν τα τεχνικά χαρακτηριστικά που απαιτούνται για την άσκηση του εν λόγω τύπου αλιείας.
                  
               
                     (13)
                  
                  
                     Οι συναφείς αλιευτικές δραστηριότητες δεν παρεμποδίζουν τις δραστηριότητες άλλων εργαλείων εκτός διχτυών τράτας, γρι-γρι ή παρόμοιων συρόμενων διχτυών.
                  
               
                     (14)
                  
                  
                     Επιπλέον, ο εν λόγω τύπος αλιείας δεν έχει σημαντικές επιπτώσεις στο θαλάσσιο περιβάλλον, δεδομένου ότι οι συρόμενοι από σκάφος γρίποι είναι πολύ επιλεκτικά εργαλεία και δεν αγγίζουν τον θαλάσσιο βυθό.
                  
               
                     (15)
                  
                  
                     Οι συναφείς αλιευτικές δραστηριότητες πληρούν τις προϋποθέσεις του άρθρου 4 παράγραφος 1 πρώτο εδάφιο του κανονισμού (ΕΚ) αριθ. 1967/2006, δεδομένου ότι το σχετικό ισπανικό σχέδιο διαχείρισης απαγορεύει ρητά την αλίευση σε προστατευόμενα ενδιαιτήματα.
                  
               
                     (16)
                  
                  
                     Οι απαιτήσεις του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006, όπως αντικαταστάθηκε από το άρθρο 8 παράγραφος 1 και το παράρτημα IX μέρος Β τμήμα I του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου (6), δεν ισχύουν, δεδομένου ότι αφορούν μηχανότρατες.
                  
               
                     (17)
                  
                  
                     Η Ισπανία ενέκρινε παρέκκλιση από το ελάχιστο μέγεθος ματιών που καθορίζεται στο άρθρο 9 του κανονισμού (ΕΚ) αριθ. 1967/2006, με βάση την τήρηση των απαιτήσεων του άρθρου 9 παράγραφος 7 του εν λόγω κανονισμού, δεδομένου του άκρως επιλεκτικού χαρακτήρα των σχετικών τύπων αλιείας, του αμελητέου αντίκτυπού της στο θαλάσσιο περιβάλλον και του γεγονότος ότι δεν επηρεάζεται από τις διατάξεις του άρθρου 4 παράγραφος 5 του κανονισμού (ΕΚ) αριθ. 1967/2006.
                  
               
                     (18)
                  
                  
                     Το άρθρο 9 του κανονισμού (ΕΚ) αριθ. 1967/2006 απαλείφθηκε με τον κανονισμό (ΕΕ) 2019/1241. Ωστόσο, σύμφωνα με το παράρτημα IX μέρος Β σημείο 4 του κανονισμού (ΕΕ) 2019/1241, μπορούν να εξακολουθήσουν να εφαρμόζονται οι παρεκκλίσεις από τα ελάχιστα μεγέθη ματιών που θεσπίστηκαν βάσει του άρθρου 9 του κανονισμού (ΕΚ) αριθ. 1967/2006, οι οποίες ίσχυαν στις 14 Αυγούστου 2019, υπό τον όρο ότι δεν οδηγούν σε αύξηση των αλιευμάτων ιχθυδίων. Η παράταση της παρέκκλισης που ζητεί η Ισπανία πληροί τους όρους που προβλέπονται στο άρθρο 15 παράγραφος 5 του κανονισμού (ΕΚ) αριθ. 1967/2006 και στο παράρτημα IX μέρος Β σημείο 4 του κανονισμού (ΕΕ) 2019/1241, δεδομένου ότι δεν επιφέρει υποβάθμιση των προτύπων επιλεκτικότητας που ίσχυαν στις 14 Αυγούστου 2019, ιδίως ως προς την αύξηση των αλιευμάτων ιχθυδίων, και αποσκοπεί στην επίτευξη των γενικών και ειδικών στόχων που ορίζονται στα άρθρα 3 και 4 του εν λόγω κανονισμού.
                  
               
                     (19)
                  
                  
                     Οι εν λόγω αλιευτικές δραστηριότητες πραγματοποιούνται σε πολύ μικρή απόσταση από την ακτή, σε αβαθή ύδατα εντός της ζώνης των 3 ναυτικών μιλίων και συνεπώς δεν παρεμποδίζουν τις δραστηριότητες άλλων σκαφών.
                  
               
                     (20)
                  
                  
                     Η δραστηριότητα των συρόμενων από σκάφος γρίπων αποτελεί αντικείμενο ρύθμισης στο ισπανικό σχέδιο διαχείρισης, ώστε να εξασφαλίζεται ότι τα αλιεύματα των ειδών που αναφέρονται στο παράρτημα IX του κανονισμού (ΕΕ) 2019/1241, με εξαίρεση τα δίθυρα μαλάκια, είναι ελάχιστα.
                  
               
                     (21)
                  
                  
                     Οι συρόμενοι από σκάφη γρίποι είναι άκρως επιλεκτικοί και δεν στοχεύουν στην αλίευση κεφαλόποδων.
                  
               
                     (22)
                  
                  
                     Το ισπανικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
                  
               
                     (23)
                  
                  
                     Οι εν λόγω αλιευτικές δραστηριότητες πληρούν τις απαιτήσεις του άρθρου 14 του κανονισμού (ΕΚ) αριθ. 1224/2009 του Συμβουλίου (7).
                  
               
                     (24)
                  
                  
                     Ως εκ τούτου, η αιτούμενη παρέκκλιση θα πρέπει να παραταθεί κατά 3 έτη.
                  
               
                     (25)
                  
                  
                     Οι ισπανικές αρχές θα πρέπει να υποβάλουν έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο ισπανικό σχέδιο διαχείρισης.
                  
               
                     (26)
                  
                  
                     Η θέσπιση περιορισμού στη διάρκεια της παρέκκλισης θα επιτρέψει την ταχεία λήψη διορθωτικών μέτρων διαχείρισης σε περίπτωση που από την έκθεση προς την Επιτροπή προκύψει ότι η κατάσταση διατήρησης των υπό εκμετάλλευση αποθεμάτων είναι κακή, ενώ παράλληλα θα προσφέρει περιθώριο ενίσχυσης της επιστημονικής βάσης με σκοπό τη βελτίωση του σχεδίου διαχείρισης.
                  
               
                     (27)
                  
                  
                     Δεδομένου ότι η παρέκκλιση που χορηγήθηκε με τον εκτελεστικό κανονισμό (ΕΕ) 2018/922 έληξε στις 2 Ιουλίου 2021, για να διασφαλιστεί η νομική συνέχεια, ο παρών κανονισμός θα πρέπει να εφαρμοστεί από την 3η Ιουλίου 2021.
                  
               
                     (28)
                  
                  
                     Για λόγους ασφάλειας δικαίου, ο παρών κανονισμός θα πρέπει να αρχίσει να ισχύει επειγόντως.
                  
               
                     (29)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση
            Το άρθρο 13 παράγραφος 1 του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Ισπανίας που γειτνιάζουν με τις ακτές της καταλανικής περιοχής για την αλιεία αμμόχελου (Gymnammodytes cicerelus και G. semisquamatus) και γωβιού (Aphia minuta και Crystalogobius linearis), υπό την προϋπόθεση ότι τα εν λόγω σκάφη:
            
                        α)
                     
                     
                        είναι νηολογημένα στη θαλάσσια απογραφή για τη διαχείριση της οποίας αρμόδια είναι η Αυτόνομη Κοινότητα της Καταλονίας·
                     
                  
                        β)
                     
                     
                        διαθέτουν ιστορικό αλιείας στον εν λόγω τύπο αλιείας για πάνω από 5 έτη και δεν θα επιφέρουν περαιτέρω αύξηση της καταβαλλόμενης αλιευτικής προσπάθειας· και
                     
                  
                        γ)
                     
                     
                        διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ισπανία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
                     
                  
         
            Άρθρο 2
            Σχέδιο παρακολούθησης και υποβολή έκθεσης
            Η Ισπανία υποβάλλει στην Επιτροπή, έως τις 2 Ιουλίου 2024, έκθεση η οποία συντάσσεται σύμφωνα με το σχέδιο παρακολούθησης που ορίζεται στο σχέδιο διαχείρισης το οποίο αναφέρεται στο άρθρο 1 στοιχείο γ).
         
         
            Άρθρο 3
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 3 Ιουλίου 2021 έως τις 2 Ιουλίου 2024.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 409 της 30.12.2006, σ. 11.
         
            (2)  Εκτελεστικός κανονισμός (ΕΕ) αριθ. 464/2014 της Επιτροπής, της 6ης Μαΐου 2014, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι βιντζότρατες που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία) (ΕΕ L 134 της 7.5.2014, σ. 37).
         
            (3)  Εκτελεστικός κανονισμός (ΕΕ) 2018/922 της Επιτροπής, της 28ης Ιουνίου 2018, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι βιντζότρατες που αλιεύουν αμμόχελο (Gymnammodytes cicerelus και G. semisquamatus) και γωβιό (Aphia minuta και Crystalogobius linearis) σε ορισμένα χωρικά ύδατα της Ισπανίας (Καταλονία) (ΕΕ L 164 της 29.6.2018, σ. 39).
         
            (4)  Diari Oficial de la Generalitat de Catalunya Núm. 8463 - 22.7.2021, σελίδα 1
         
            (5)  Επιστημονική, Τεχνική και Οικονομική Επιτροπή Αλιείας (ΕΤΟΕΑ) – 66η έκθεση ολομέλειας (PLEN-21-01). EUR 28359 EN, Υπηρεσία Εκδόσεων της Ευρωπαϊκής Ένωσης, Λουξεμβούργο, 2021, διαθέσιμη στη διεύθυνση: https://stecf.jrc.ec.europa.eu/reports/plenary/-/asset_publisher/oS6k/document/id/ 2851300.
         
            (6)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (ΕΕ L 198 της 25.7.2019, σ. 105).
         
            (7)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).